Υπόθεση Κικέρων (ταινία)

Η ταινία Υπόθεση Κικέρων (Πρωτότυπος τίτλος 5 Fingers) είναι κατασκοπικό δράμα παραγωγής 1952 σε σκηνοθεσία Τζόζεφ Λ. Μάνκιεβιτς. Το σενάριο της ταινίας είναι βασισμένο στο βιβλίο του Λούντβιχ Καρλ Μόιζις Υπόθεση Κικέρων και διασκευάστηκε για την μεγάλη οθόνη από τον Μάικλ Γουίλσον. Πρωταγωνιστής της ταινίας είναι ο Τζέιμς Μέισον που υποδύεται τον κατάσκοπο Γιουλίσες Ντιέλο Κικέρωνα, ένα ρόλο βασισμένο στον Ελιέζα Μπάζνα, υπηρέτη του Βρετανού πρέσβη και κατασκόπου των ναζί κατά τη διάρκεια του Β' Παγκοσμίου Πολέμου. Ο Μέισον πλαισιώνεται από τους: Ντανιέλ Νταριέ, Μάικλ Ρένι, Γουόλτερ Χάμπτεν και Χέρμπερτ Μπέγκχοφ.

Υπόθεση 
Το 1944, στην ουδέτερη Τουρκία, ο Γερμανός πρέσβης Φραντς φον Πάπεν (Τζον Βένγκραφ) και ο Άγγλος πρέσβης Φρέντερικ Τέιλορ (Γουόλτερ Χάμπντεν) συναντούν την κόμισσα Άννα Σταβίσκα (Ντανιέλ Νταριέ), Γαλλίδα και χήρα ενός Πολωνού κόμη, της οποίας η περιουσία έχει κατασχεθεί από τους Γερμανούς. Η κόμισσα δέχεται να γίνει κατάσκοπος των Γερμανών για να βγάλει χρήματα, αλλά ο φον Πάπεν απορρίπτει την πρότασή της. Λίγο αργότερα ένας άνδρας βρίσκει τον διπλωματικό ακόλουθο Μόιζιτς (Όσκαρ Κάρλβαϊς) και του ζητά να πληροφορήσει τον πρέσβη φον Πάπεν, για την ύπαρξη απόρρητων εγγράφων των Βρετανών τα οποία πουλάει για 20.000 στερλίνες. Ο άνδρας αυτός, ο οποίος κρατάει μυστική την ταυτότητά του από τους Γερμανούς είναι ο Γιουλίσες Ντιέλο (Τζέιμς Μέισον), υπηρέτης του πρέσβη Τέιλορ, καθώς και πρώην υπηρέτης του συζύγου της κόμισσας Σταβίσκα. Αφού οι Γερμανοί πιστοποιούν την αυθεντικότητα των εγγράφων που έχει φωτογραφίσει ο Ντιέλο, συνεχίζουν τη συνεργασία τους με τον κατάσκοπο, στον οποίο δίνουν το ψευδώνυμο "Κικέρων". Από τις πρώτες 20.000 στερλίνες που λαμβάνει ο Ντιέλο, δίνει στην κόμισσα Σταβίσκα τις 5.000, για να εξαγοράσει όλα τα αντικείμενα που έχει βάλει ως ενέχυρο, ελπίζοντας ότι με αυτόν τον τρόπο θα κερδίσει την καρδιά της. Ο Ντιέλο ονειρεύεται να βγάλει αρκετά χρήματα και να αναχωρήσει μαζί με την κόμισσα για τη Νότια Αμερική. Οι Γερμανοί παρά την αυθεντικότητα των εγγράφων που τους πηγαίνει πιστεύουν ότι ο Ντιέλο είναι κατάσκοπος των Βρετανών, ενώ μετά από λίγο καιρό κι οι Βρετανοί αρχίζουν να τον υποπτεύονται για προδοσία.

Πληροφορίες παραγωγής 
Ταινία σε σκηνοθεσία του Τζόζεφ Μάνκιεβιτς σε σενάριο του Μάικλ Γουίλσον, βασισμένο στο βιβλίο "Υπόθεση Κικέρων" του Λ. Μόιζις, το οποίο διηγείται πραγματικά γεγονότα. Ο ήρωας (ή μάλλον αντιήρωας) της ταινίας είναι ο Γιουλίσες Ντιέλο, πού ήταν υπαρκτό πρόσωπο ονόματι Ελιέζα Μπάζνα. Ο Μπάζνα, ένας Αλβανός μεγαλωμένος στην Αγγλία, ήταν υπηρέτης του Βρετανού πρέσβη στην Τουρκία κατά τη διάρκεια του Β' Παγκοσμίου Πολέμου και το 1944 συνεγάστηκε με τους Γερμανούς πουλώντας τους απόρρητα έγγραφα που ο πρέσβης κρατούσε φυλαγμένα στο χρηματοκιβώτιό του. Ο Μπάζνα πουλούσε φωτογράφιζε τα έγγραφα κι έπειτα τα πουλούσε στον Γερμανό πρέσβη και πρώην καγκελάριο Φραντς φον Πάπεν, μέσω του διπλωματικού του ακόλουθου Μόιζις.

Ο πρόεδρος της 20th Century Fox, Ντάρυλ Ζάνουκ, ήθελε να αναθέσει τη σκηνοθεσία της ταινίας στον Χένρι Χάθαγουεϊ, ενώ πρώτη επιλογή για το ρόλο της κόμισσας Σταβίσκα ήταν η Αλίντα Βάλι. Τελικά το ρόλο ανέλαβε η Γαλλίδα Ντανιέλ Νταριέ σε μια από τις εμφανίσεις της σε χολιγουντιανή ταινία. Ο Μάνκιεβιτς ενδιαφέρθηκε για να σκηνοθετήσει την ταινία, η οποία έμενε να είναι η τελευταία του στην 20th Century Fox. Ο Ζάνουκ αποφάσισε να του επιτρέψει να σκηνοθετήσει την ταινία μόνο και μόνο για να μην τον πληρώνει τσάμπα τους τελευταίους μήνες του συμβολαίου του. Όταν έληξαν τα γυρίσματα, το συμβόλαιο του Μάνκιεβιτς είχε λήξει και δεν του επετράπη να κάνει το μοντάζ της ταινίας. Το αποτέλεσμα ήταν να αφαιρεθούν μερικές από τις καλύτερες σκηνές της ταινίας.

Βραβεία 
Η ταινία έλαβε δυο υποψηφιότητες για βραβείο Όσκαρ. 

Βραβεία Ακαδημίας Κινηματογράφου (Όσκαρ) 
Υποψηφιότητα:
Σκηνοθεσίας - Τζόζεφ Μάνκιεβιτς
Σεναρίου - Μάικλ Γουίλσον

Δείτε επίσης 
Υπόθεση Κικέρων

Παραπομπές

Εξωτερικοί σύνδεσμοι 

Αμερικανικές ταινίες
Ταινίες του 1952
Αγγλόφωνες ταινίες
Αμερικανικές δραματικές ταινίες
Ταινίες παραγωγής 20th Century Fox
Κατασκοπικές ταινίες
Αμερικανικές κατασκοπικές ταινίες
Αμερικανικές ασπρόμαυρες ταινίες
Ταινίες βασισμένες σε γερμανικά μυθιστορήματα
Ταινίες σε σκηνοθεσία Τζόζεφ Λ. Μάνκιεβιτς